Κόκλας Μεσσηνίας

Το χωριό Κόκλας (κατ' άλλους "το Κόκλα" από το "χάνι του Κόκλα") ανήκει στο Δήμο Οιχαλίας Μεσσηνίας και είναι ένα από τα μεγαλύτερα σε έκταση και πληθυσμό χωριά του συγκεκριμένου Δήμου. Ο μόνιμος πληθυσμός ανέρχεται περίπου στα 245 άτομα.

Παλαιότερα, το χωριό Κόκλας δεν ήταν τίποτα περισσότερο από μια έρημη έκταση, η οποία περιελάμβανε όμως δύο χάνια για τους ταξιδιώτες. Το χωριό προήλθε από το Βηδύσοβα, σημερινή Δροσοπηγή. Επειδή η βορειοανατολική περιοχή του χωριού Κόκλα ήταν μια εύφορη έκταση ,η οποία ανήκε στους κατοίκους της Δροσοπηγής και που απείχε  από αυτή 5 χιλιόμετρα, οι κάτοικοι της Δροσοπηγής αναγκάστηκαν να "μεταναστεύσουν" και εγκαταστάθηκαν στην περιοχή όπου βρίσκεται σήμερα το χωριό. Στη Δροσοπηγή διασώζεται σήμερα η εκκλησία του Αγίου Δημητρίου και η επιβλητική πέτρινη πηγή που αναβλύζει γάργαρο νερό.

Οι είσοδοι του χωριού βρίσκονται επάνω στην εθνική οδό, ενώ τα περισσότερα σπίτια βρίσκονται χτισμένα κατά μήκος του κεντρικού δρόμου, που ενώνει τη μία με την άλλη είσοδο (ή και έξοδο) του χωριού. Κεντρική εκκλησία του χωριού είναι ο ιερός ναός Αγίων Κωνσταντίνου και Ελένης, ενώ υπάρχει και ο δευτερεύων ναός της Κοίμησης της Θεοτόκου στο νεκροταφείο, όπου κάθε Δεκαπενταύγουστο γίνεται η δοξολογία της μεγάλης αυτής εορτής. Το παλαιό Δημοτικό Σχολείο του χωριού σήμερα λειτουργεί ως Πολιτιστικό Κέντρο με πλούσιο λαογραφικό υλικό, ενώ το καινούριο δεν λειτουργεί και χρησιμοποιείται ως σημείο οργάνωσης των λεγόμενων "πανηγυριών" στη γιορτή του Αγίου Δημητρίου (η κεντρική εκκλησία της Δροσοπηγής), των Αγίων Κωνσταντίνου και Ελένης, καθώς επίσης και στο διήμερο εορτασμό της Κοίμησης της Θεοτόκου.

Χωριά του νομού Μεσσηνίας
Δήμος Οιχαλίας